**ANEXA nr. 10**

**PROCEDURA**

aplicabilă operatorilor/grupurilor de operatori care vând produse ecologice preambalate direct consumatorului sau utilizatorului final care sunt scutiți de la înregistrarea în agricultura ecologică

I. Obligațiile operatorilor/grupurilor de operatori

 1. Operatorii/grupurile de operatori care sunt scutiți de la înregistrarea în agricultura ecologică au următoarele obligații:

 a) să își declare activitatea la DAJ/DAMB\* pe teritoriul căruia își desfășoară activitatea prin depunerea formularului „Declarația pe propria răspundere pentru scutirea operatorilor/grupurilor de operatori care vând produse ecologice preambalate direct consumatorului sau utilizatorului final de la obligația de înregistrare în agricultura ecologică" al cărui model este prevăzut în anexa nr. 9 la ordin;

 b) să solicite furnizorului și să dețină la punctul de vânzare, certificate pentru toate produsele distribuite ( certificate emise în conformitate cu articolul 35, alineatul 1, din Regulamentul (UE) 2018/848 privind producția ecologică și etichetarea produselor ecologice);

 c) să notifice DAJ/DAMB pe teritoriul căruia își desfășoară activitatea, în situația în care intervin modificări în ceea ce privește activitățile pe care le desfășoară și care presupun înregistrarea în agricultura ecologică;

 d) să separe produsele obținute din producția ecologică de cele obținute din producția convențională.

 2. Nu sunt scutiți de la înregistrarea în agricultura ecologică:

 a) Operatorii/grupurile de operatori de produse ecologice care realizează activități de distribuție în țări UE sau non-UE, operatorii/ care importă produse ecologice direct sau preluate de la alte firme din România;

 b) Operatorii/grupurile de operatori de produse ecologice care pe lângă vânzarea cu amănuntul către consumatorul/ utilizatorul final, distribuie produse ecologice către alți distribuitori, care la rândul lor revând aceste produse consumatorului/utilizatorului final;

 c) Operatorii/grupurile de operatori care realizează activități de distribuție online a produselor ecologice;

 d) Operatorii/grupurile de operatori care nu îndeplinesc condițiile prevăzute la art.34, alin. (2) din Regulamentul (UE) 2018/848.

 II. Obligațiile DAJ/DAMB\*

1. DAJ/DAMB țin o evidență a operatorilor/grupurilor de operatori care vând produse ecologice preambalate direct consumatorului /utilizatorului final scutiți de la înregistrarea în agricultura ecologică, pe care o transmit la Ministerul Agriculturii și Dezvoltării Rurale/Direcția Generală Politici Agricole;

 2. În vederea urmăririi trasabilității produselor ecologice, a îndeplinirii condițiilor care stau la baza scutirii de la înregistrarea în agricultura ecologică a operatorilor/grupurilor de operatori care vând produse ecologice preambalate direct consumatorului sau utilizatorului final și a obligațiilor prevăzute la pct.I, consilierii cu atribuții de inspecții tehnice în agricultura ecologică din cadrul DAJ/DAMB\* vor efectua verificări și vor transmite lunar către Ministerul Agriculturii și Dezvoltării Rurale/Direcția Generală Control Antifraudă și Inspectii/Direcția Monitorizare Inspecție, Verificare și Control, rezultatele verificărilor.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\* Direcțiile pentru agricultură județene/Direcția pentru agricultură a municipiului București